Peter Norbeck

Peter Norbeck (1870–1936) var en amerikansk politiker. Han var delstaten Sør-Dakotas guvernør fra 1917 til 1921, deretter medlem av Senatet frem til han døde av kreft i 1936. Han tilhørte de progressive republikanerne fra Midtvesten. Da han ble gjenvalgt for siste gang i 1932, var det på tross av at han var forbudsmann.

Norbeck var sentral i landbrukspolitikken og i Senatets granskning av børskrakket i 1929. Han huskes likevel best for å ha sikret føderale bevilgninger til granittskulpturene i Mount Rushmore.

Han vokste opp i et nybyggersamfunn på prærien i Sør-Dakota. Han var delstatens første guvernør og senator som var født der. Foreldrene hadde utvandret fra Trondheim til Amerika i 1860-årene. Faren George Norbeck (Göran Persson) var luthersk pastor og født i Jämtland. Moren var Karen Larsdatter Kongsvik fra Byneset.

Peter Norbeck snakket norsk flytende og engelsk med en kraftig aksent, noe som ble en fordel for ham som politiker blant de mange skandinaviske emigrantene i Sør-Dakota. Han besøkte Trøndelag under 900-årsjubileet for slaget på Stiklestad i 1930, som representant for den amerikanske kongressen.

Han giftet seg i 1901 med Lydia Theresa Anderson (1873–1961), som var født i Stoughton i Wisconsin av norske foreldre, Nils Anderson (Nils Endresen Eidsvåg) og Thorborg Oakland (Torborg Nilsdatter Økland) fra Valestrand, som siden hadde dratt vestover til Yankton i Sør-Dakota som nybyggere. Peter og Lydia fikk fire barn.

Norbeck var anleggsentreprenør av yrke og gravde grunnvanns-, olje- og gassbrønner.

Referanser

Litteratur

Eksterne lenker 
 
 

Senatorer fra Sør-Dakota
Guvernører i Sør-Dakota
Personer fra Charles Mix County i Sør-Dakota